ጠቅላይ ሚኒስትር አብይ አህመድ ከኳታሩ ጠቅላይ ሚኒስትር አብዱላሂ ቢን ናስር ቢን ካሊፋ አል ታሃኒ ጋር ተወያዩ
የኢፌዴሪ ጠቅላይ ሚኒስትር ዶክተር አብይ አህመድ ከኳታር ጠቅላይ ሚኒስትር አብዱላሂ ቢን ናስር ቢን ካሊፋ አል ታሃኒ ጋር ተወያዩ፡፡በኳታር ይፋ የስራ ጉብኝት እያደረጉ የሚገኙት ጠቅላይ ሚኒስትር ዶክተር አብይ ከሀገሪቱ ጋር ያለውን የሁለትዮሽ ግንኙነት ማጠናከር በሚቻልበት ሁኔታ ነው ከጠቅላይ ሚኒስትር አብዱላሂ ቢን ናስር ቢን ካሊፋ አል ታሃኒ ጋር የተወያዩት፡፡ከዚህ ባለፈ ጠቅላይ ሚኒስትሮቹ ኢትዮጵያ በአፍሪካ አህጉር ካላት ትልቅ ሚና አንፃር በበርካታ ጉዳዮች ላይ ትብብራቸውን ለማጠናከር ውይይት አድርገዋል፡፡ጠቅላይ ሚኒስትር ዶክተር አብይ አህመድ ከጉብኝታቸው ጎን ለጎን እስላሚክ አርት ቤተ መዘክርን ጎብኝተዋል፡፡በዚህም በቤተ መዘክሩ የሚገኙ የብረት፣ እንጨት፣ ሴራሚክ፣ ጨርቃጨርቅ እና የሌሎችን እስላማዊ የጥበብ ውጤቶችን መጎብኘታቸው ተጠቁሟል፡፡ጠቅላይ ሚኒስትሩ በጎበኙት ወቅት በቤተ መዘክሩ ዋና ስራ አስፈፃሚ የሙዚዬሙን አጠቃላይ ሁኔታ የሚያሳይ ስጦታ እንደተበረከተላቸው ነው የተነገረው፡፡የኢፌዴሪ ጠቅላይ ሚኒስትር ዶክተር አብይ አህመድ ይፋዊ የስራ ጉብኝት ለማድረግ በትናትናው ዕለት ኳታር መግባታቸው የሚታወስ ነው፡፡